Erich Maria Remarque

Erich Maria Remarque ( geltron Erich Paul Remark ) ba 22/06/1898 koe Osnabrück koblir, lize gadikye tir piskusik. Koe kristevafa bema ke intafa widava vayar aze va int gu lexusa klepa vankolar. Bak 1916 moi sayakafuntes tandalik mo taltef redjel zo tixar. Gu nubeem goreston zo bakar nume va geja koe sayakafe ropexe jiadar. Vanion va konaka eba ksuber : i va kazik az zopokusik az tavesik az ugaldasutesik dene Osnabrücker Tageszeitung lizukafa fela liz va konaka ezla sanegar. Bak 1920 va Monanya ( Die Traumbude ) taneafa neva belinsitina sanegar. Remi 1923 is 1924 koe Swiza is Jugoslavia is Turka is Italia is Engla is Belga mu ckanefa virda koyar. Mali 1925, tir sutelasik dene Sport im Bild berlinafa fela.

To ba 1929, kan Talteon me warzaca ( Im Westen nichts neues ) diliokaf is mivtanizvapaf berpot, va walvedeyafa kiewatca seotar... Berpot va blira ke jotaf baltanaf sayakik keve redjel pimtar ise ton bat blayak tenukewer : In bak saneaksat ke decit-lerd-decem-san-anyuste tanda ve lubeyer, bal afizcek tis aulackaf moe kotaf redjel eke goleks opelon murobayar da talteon me warzaca tiyir. Ine va "zoka" vas gradilafa xonukera ke sayakik moempar ise va drasuna oxila pimtar, i va oxila vilayana gan geja nek divvawayana gu moldeyara... Koe Germana, berpot kevudapar aze mali 1930 batcoba gan mukara va kotgrupaf elpat ke Lewis Milestone zo tugijar.

Remarque wetce tuaxasik va germanaf cos kan intyon suteks gan Nazi torkevikeem kalion zo jalar. Batdume bak 1932 ko Swiza poke Ascona va int divblir. Bak alubeaksat ke 1933, neva bal teyfiptapa koe Berlin zo anteyar ise koe nevaxe kopour. Bak 1937 va Baroy palik ( Drei Kamaraden ) sanegar, i va ar kevsayakevaf berpot. Bak direfa tanda, va germanaf cosot mbi tiolter. Bak 1939 ko Tanarasokeem divlamar. Bak geja, Nazi tiglik va inafa berikya golde ewa kev Hitler bastakad. Koe Tanarasokeem, inafa perzafa renablira vabdu nakila va ine platir : va Marlene Dietrich az Greta Garbo az Paulette Godard skedegar. Bantelya bak 1950 sanda vanpitir yerumanik.

Urlickeyese va amerikaf vedeyot, ine wal Tanarasokeem is Swiza ( Porto Ronco ) blir ise va konak berpot suter : Xultkorfi ( Arc de Triomphe, 1946 ), Ebeltaf prast ( Der schwarze Obelisk, 1956 ), Ugal ta blira is ugal ta awalkera ( Zeit zu leben und Zeit zu sterben, 1958 ), Miel koe Lisboa ( Die Nacht von Lissabon, 1963 ). Va warzafe germanafe galdafe sokasane wan malyopar, i va soka lize slik korobik nobayas va Nazi gomilara tigid. Jontikedje krupteyene gu toleodaf suterotik, Remarque is grabom gan germanaf malyopasikeem mali 1963 oxam zo kagrupecked. Koe Locarno ba 25/09/1970 mulufter.

Remarque (Erich Maria)
Remarque (Erich Maria)
Remarque (Erich Maria)
Remarque (Erich Maria)